NIKṬAMMIR !— April 5, 2014 0 80
Ikcem-d ɣer afagu n umitṛu, tabennist (bouteille) n waman g ufus, ar isḍiḍiy s waḍu n uɣisim (alcool). Iɣwejdem, issiɣ i wagiṛṛu. Indeh umitru. Inna-as-d yan uterras iqqiman tama-nnes :
– Megdul (interdit) takemmayt g ifaguten n umitṛu !
Imel-as s ufus anazal (logo) ittemran g teflut n ufagu, irnu, inna-as diɣ :
Daccen azref igdel takemmayt g idɣaren izayzen (endroits publics).
Irura-as :
Ur ssineɣ ad ɣreɣ ! Dac-cen mak id yuwin s awal ! Seksew dat-ak kud urta k-sedderɣileɣ a yicenti. Memmis n tmeggant ! Ad iffeɣ kra n wawal yaḍen seg imi-nnek ak-qqu… Qewwed !
Isseknu iɣef amm igdi iggwden.
Festan akw imessukal, awed yan isawlen. Ibedda umitṛu g usebded-nnes wissin, iffeɣ uterras, iddu yali g ufagu yaḍen. Isawel bu tbennist, inna :
– Ineel ddin Fransa-ddeɣ !
Irẓem tabennist n waman itkar s uwiski, iswa digs, inna :
– Tamazirt tameggant ay-a ! Ilaq-as kan urgaz idusen, izemren ad t-inbeḍ, irar-as udem ɣer abrid inmen.
Dat uterras, iggawer yan urgaz awessar. Timelsit-nnes tzeddig, iɣef-nnes imellul s ibe-nẓaren, ibbeẓ udem g uɣmis “La voix du Nord”. Ku tikkelt g isawel uterras, yasey allen, iseksew ẓars.
Inna diɣ :
– Tenɣa-yaɣ tmazirt-ddeɣ. Izerfan n twetmin, izerfan n zzwamel. Izerfan n iyḍan. Tur-a nnan-ak ran add ssufɣen yan usaḍuf ittaǧan zzwamel ad myawalen. Iwa ur idd tameg-garut ay-a ! Ran tur-a tametti-ddeɣ ad degs nebḍent twetmin d imegganen. Iwa ixxan aya ! ha !
Mseksiwen imessukal, imiq ku yan ibbeẓ diɣ iɣef-nnes, kra g udlis, kra g uɣmis. Itsen ar seksiwen ɣas iḍarren-nnsen, susmen.
Isawel diɣ, inna i urgaz iqqiman dat-as :
– I mayed tennid keyyin g tmara-ddeɣ tungalt iwtan tamazirt ?
Iseksew degs uwessar, ifest ammi ur as isella.
Inna-as uterras :
– Waqila awed keyyin tegrid tawriqt i ukabar anemlay (parti socialiste) g tfernin-ddeɣ timeggura. Kwenni ur da ttakzem awed iɣef n tissegnit g tsertit n inemlayen (socialistes). Tessend wi-nnaɣ mayed msen ? Tannayed mayed aɣ tessker Martine Aubry da g Lil (Lille) ?
Inmala ɣer argaz awessar, inna-as tama n umeẓẓuɣ :
– Winnaɣ, hat ad awin tamazirt-ddeɣ ɣer arwas !
Ifesta uwessar. Yusi aseksew ɣer aterras, iwwet s uqerru ammi as inna “Ukzeɣ mayed tennid. Awal-nnek iga tidet”.
Iɣwejdem diɣ, inna :
– Awed awal ur tezmirem ad tsiwlem ! Mek teddam imki, imiq ad awen sselsan iselsa n twetmin, inin awen ad tteggem abeẓẓid s uɣwejdim. Ad tuɣulem ammi tellam g tmura tiskundinaviyin. Awi hat arwas as teddam. Ferru n tmurkist-ddeɣ n Fransa, iga-tt yis-lam ! Ccariea ayed igan asafar i umuḍin-ddeɣ … ɣas ccariea.
Γas inna awal-ddeɣ ameg-garu, iduyed urgaz awessar, inker, ismutter aɣmis-nnes, yazen afus ammi t-iqqes ka ɣer trufa-nnes, ildid kra n tɣawsa tameẓẓant isetmer-tt g umeẓẓuɣ-nnes azelmaḍ. Ibedd umit-ṛu, inna umɣar :
– Yah, druɣ ayed zegleɣ asebded !
Iggez min ad iseksew ɣer aterras iṭṣan amm kra n unfal, inna :
– Nekkin isawalen i uḍerḍur ayed ixiḍen !
Iswa g talbennist, iggiwer, inna-d i uwessar, inetlen ammas n medden :
– “Nique ta mère” a yicenti. Memmis n tmeggant ! Irnu-as diɣ kigan n treggam ixemjen.
Iseksew ɣer imessukkal, inna-asen :
– Iwa mayed tennam ?
Awed yan as iruran. Iqqim ar isgengim netta d iɣef-nnes amm kra n iwdanen yucckan mi qqaṛen g tmizar-ddeɣ “Tasuta n Niktammir”.
Yaru-t: Aksel AẒERGI
lim_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn taq_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn